Κροστάτα (ιταλική τάρτα) με μαρμελάδα βατόμουρο
Η κροστάτα είναι η πάστα φλώρα των Ιταλών. Τέλειο συνοδευτικό για το εσπρεσάκι ή για μια κρύα λεμονάδα.
150 γρ. βούτυρο αγελαδινό, κρύο + λίγο ακόμη, μαλακωμένο, για την ταρτιέρα , 150 γρ. ζάχαρη, 1 αυγό + 1 κρόκος αυγού, 300 γρ. αλεύρι, 300 γρ. μαρμελάδα βατόμουρο
Για να φτιάξουμε κροστάτα (ιταλική τάρτα) με μαρμελάδα βατόμουρο, αρχικά ανακατεύουμε στον κάδο του μίξερ, με το φτερό, το βούτυρο με τη ζάχαρη, μέχρι να αναμειχθούν. Συνεχίζοντας το χτύπημα, προσθέτουμε τον κρόκο και το αυγό. Ρίχνουμε σιγά σιγά το μισό από το αλεύρι, συνεχίζοντας το χτύπημα μέχρι να ομογενοποιηθεί. Προσθέτουμε το υπόλοιπο αλεύρι και χτυπάμε μέχρι να σχηματιστεί μια ομοιογενής, λεία ζύμη. Την πλάθουμε σε μπάλα, την καλύπτουμε με διάφανη μεμβράνη και την αφήνουμε στο ψυγείο για 30 λεπτά.Προθερμαίνουμε τον φούρνο στους 180°C.Βουτυρώνουμε την ταρτιέρα.Κρατάμε στην άκρη ένα κομμάτι ζύμης, στο μέγεθος μανταρινιού, για το στόλισμα.Σε ελαφρώς αλευρωμένη επιφάνεια ανοίγουμε την υπόλοιπη ζύμη με τον πλάστη, σε φύλλο με διάμετρο λίγο μεγαλύτερη από της ταρτιέρας. Το στρώνουμε στο σκεύος, καλύπτοντας και τα τοιχώματα, και κόβουμε τη ζύμη που εξέχει. Απλώνουμε τη μαρμελάδα ομοιόμορφα πάνω στο φύλλο. Με τη ζύμη που κρατήσαμε, πλάθουμε 6-8 λεπτά μπαστουνάκια με μήκος όσο η διάμετρος της τάρτας. Τοποθετούμε τα μισά στην επιφάνειά της, παράλληλα το ένα με το άλλο, με απόσταση ανάμεσά τους, και πιέζουμε τις άκρες τους να κολλήσουν στη ζύμη της περιφέρειας. Έπειτα τοποθετούμε και τα άλλα μισά κάθετα προς τα προηγούμενα. Ψήνουμε, την τάρτα με μαρμελάδα βατόμουρου, για περίπου 40 λεπτά, μέχρι η ζύμη να γίνει τραγανή και να ροδίσει.
Αλεύρι (ζύμες),Αυγά,Ιταλική Κουζίνα